કુલ મિલાકે કહો કે એકંદરે કહો, ‘નાવી’ને ચલાવવાનો મારો અનુભવ સારો રહ્યો. એક્ટિવાનું જ એન્જિન અને સ્ટાઇલ હોવાથી ડ્રાઇવિંગ કરવા માટે કોઈ વિશેષ કુશળતાની જરૂર નથી. ડ્રાઇવિંગ કરતી વખતે મોટરસાઇકલની જેમ કોઈ કન્ટ્રોલ પગ દ્વારા કરવાનો નથી તે યાદ રાખવું ઘટે. ડેશ-બોર્ડ પર પેટ્રોલ ગેજ માટે જગ્યા રહી નથી. વિકલ્પે પોણા ચાર લીટરની પેટ્રોલ ટેન્ક ધરાવતા ‘નાવી’માં ખનીજતેલના ખજાના પર નજર રાખવા માટે ઓપન, ક્લૉઝ અને રિઝર્વ મૉડ વાળા કૉકની સુવિધા આપવામાં આવી છે. એક સ્કૂટર કે બાઇકમાં હોવી જરૂરી તમામ સુવિધા-સગવડ અહીં ડિઝાઇનમાં આપી દેવામાં આવી છે. ટૂલ-કિટનું સ્થાન સીટની નીચે છે. પિલ્યન રાઇડર માટે ફૂટ-રેસ્ટ છે અને ડ્રાઇવર ફૂટ-રેસ્ટ પાસે પડતી ચોરસ જગ્યામાં માત્ર એક બાજુથી ખુલી શકે તેવું લગેજ-બોક્ષ આપવાનું આયોજન થઈ રહ્યું છે. વ્હીકલના માર્કેટ લૉન્ચિંગ વખતે તે નથી થઈ શક્યું. આ લગેજ-બોક્ષ પાણીની એક બોટલ અને ટિફિન-બોક્ષને સમાવી શકવાની ક્ષમતા અને જગ્યા બન્ને ધરાવતું હશે.